Når du åbner porten til bunkeren, træder du ind i en tunnel. Der er rå beton på de buede vægge. Her er køligt. Udenfor er det en varm sommerdag, men herinde kan du mærke kulden i ansigtet og på lårene.

For at komme ind til selve bunkeren skal du gå ned ad den 300 meter lange gang, der er gravet ud i kridtlagene under Rold Skov. Temperaturen herinde er konstant. Den ligger på cirka ni grader.

Regan Vest var Danmarks sidste bastion. Hvis Regan Vest faldt og blev indtaget af fjenden, så var Danmark ikke længere suverænt Ulla Varnke Egeskov, museumsinspektør, Nordjyllands Historiske Museum

Når du kommer ned for enden af tunnelen, er du 60 meter under jorden, og du skal træde over to store dørtrin og åbne en jerndør på 2,5 ton. Nu er du inde i Regan Vest. Velkommen til Danmarks hemmelige atombunker.

Fem års hemmeligt byggeri

Regan Vest er en forkortelse for Regeringsanlæg Vestdanmark. Det var Forsvarets Bygnings- og Etablissementstjeneste, der byggede den i al hemmelighed fra 1963-1968.

Beslutningen om det komplicerede byggeri blev taget i en tid med rumkapløb, cubakrise og mordet på præsident John. F. Kennedy. Hvor truslen om atomkrig mellem Øst og Vest var reel risiko. Hvor prøvesprængninger af atombomber var hverdag.

Læs også : Sådan bygger du en atombunker til 350 personer

For eksempel testede Sovjetunionen i 1961 det, der stadig i dag er verdens kraftigste atombombe. Den var på 50 megaton. Det er 1.570 gange mere energi end de to bomber, der ødelagde Hiroshima og Nagasaki.

Hvis atomkrigen kom, eller kampvognene fra Warsawapagten havde kurs mod Danmark, skulle regeringen evakueres og sendes til bunkeren, der lå gemt mellem åer og bakker i Rold Skov.

Olsen-Banden i bunkeren

Det er et stort anlæg. Det er bygget som to ringe, der ligger i to etager. Og det er på 5.500 kvadratmeter.